Аутономна Покрајина Војводина

Град Сомбор

Градска управа

Одељење за скупштинске и извршне послове

Република Србија

Број: 6-3-41/2020

Дана: 13.03.2020.

Сомбор

**САОПШТЕЊЕ МИНИСТРА ЗДРАВЉА О ТРЕНУТНОЈ СИТУАЦИЈИ У ЗЕМЉИ У ВЕЗИ СА КОРОНА ВИРУСОМ ЗА 13.03.2020. ГОДИНЕ**

Министар здравља Златибор Лончар на редовној конференцији за медије у Влади Србије вечерас је саопштио да је данас у Србији тестирано 25 људи, потврђена су још четири случаја заразе корона вирусом, тако да је укупан број заражених у Србији порастао на 35.

Он је прецизирао да је од четворо новооткривених случајева троје код куће са минималним тегобама, док је једна особа у болници и стабилног је стања.

Министар Лончар је навео да је у Београду на Инфективној клиници има 10 пацијената, у Нишу шест, и да ниједан од тих пацијената није у тешком стању и ниједан није на респиратору.

Њихово стање је стабилно и под контролом.

Покрајински секретар за здравство Зоран Гојковић је рекао да је у Војводини хоспитализовано пет пацијената, од којих је четири на Клиници за инфективне болести у КЦ Војводине. Од тога су два пацијента знатно боље него јуче, један је и даље у тешком општем стању и он је под непрекидним мониторингом.

Четврти пацијент који је данас пребачен из Опште болнице у Кикинди није на респиратору и он се непрекидно прати.

Пацијент у Општој болници у Панчеву је у бољем стању него што је био јуче.

Министар здравља Златибор Лончар најавио је вечерас да ће Србија затворити границу према Румунији у циљу спречавања ширења корона вируса у Србији.